Deur God geseën - People - Windhoek Express
Friday, August 07th, 2020 12:04:46
'n Ma se besluit om haar dogter van jongs af te leer om vir ander om te gee, ongeag hul agtergrond, het al talle families oraloor die land gehelp.
Ilanza leer haar dogter van kleins af om vir ander mense om te gee. Foto’s verskaf
Die vrou agter Azaria, Ilanza Klein.
’n Uitstappie na Christine’s Soup Kitchen.
Nadat 'n ma self ervaar het hoe vinnig babas uit hul klere groei, kon sy nie help om te wonder hoe behoeftige ouers dié uitgawe bekostig nie.
“Ek het met die idee vorendag gekom dat behoeftige families 'n boks van hulle kinders se klere wat te klein is, vir my gee in ruil vir 'n boks met klere wat hulle sal pas,” vertel Ilanza Klein van die Azaria – Restoring Faith-gemeenskapsprojek.
Die projek is vroeg in 2016 begin. “Azaria beteken 'geseën deur God' of 'God het gehelp',” verduidelik sy en voeg by dat dit ook haar dogter se tweede naam is.
“Ek het besluit om haar van 'n jong ouderdom af te leer om vir ander mense om te gee, maak nie saak wat hulle agtergrond is nie.”
Die grootoog-kleuter het vanjaar haar ma begin help met aflewerings na die gemeenskap. “Dit is ook deel van haar vereistes om aan skoonheidskompetisies deel te neem, waar liefdadigheidswerk 'n baie groot rol speel.”
Haar sosialemediablad groei maandeliks en die versoeke raak al hoe meer. “Ek moes begin om administrateurs op Facebook aan te stel wat in verskillende dorpe bly om met die navrae te help, want ek kan nie voorbly nie,” sê Ilanza.
Sy het wel besef as 'n gemeenskap kan almal mooi saamwerk as die wil daar is.
Volgens haar begin 'n mens klein. “Wees bewus van die maats by die skool waar jou kinders skoolgaan, stuur 'n ekstra toebroodjie saam vir 'n maatjie wat dalk nie een het nie.”
Sy moes wel leer om nie emosioneel betrokke te raak by die mense wat sy help nie, anders het sy al lankal tou opgegooi. “Die familie moet nooit in 'n ongemaklike posisie geplaas word nie en dan moet jy maar jou emosies sluk.”
Sy word gereeld gekonfronteer met stories van verkragting van jong kinders en kinders wat weggeneem is van hulle ouers, asook die ekonomiese krisis wat sy tol op baie Namibiërs eis.
“Ons versoeke op sosiale media het die afgelope jaar verdubbel. Dit strek oor verskeie rassegroepe en uiteenlopende ekonomiese agtergronde,” sê sy.
Maar van al hierdie versoeke, bly 'n spesifieke een klou. “Ons is genader om hulp vir 'n seuntjie, en ons het donasies soos kos en klere aan hom geskenk. Hy is ongelukkig 'n paar dae later weens sy beserings oorlede,” vertel sy hartseer.
Tussen al hierdie seer bly dit lekker om te weet sy maak 'n verskil in baie families te lewe. “Dis 'n bietjie meer hoop en nuwe moed wat ons onder mekaar skep,” sê sy.
Ilanza put inspirasie daaruit om maniere te vind om haar passie en doelwitte te verbind.
“Dit is wanneer jou hart en siel tegelykertyd saamwerk en jou inspireer en aanspoor om aksie te neem.”
Indien jy wil betrokke raak of 'n behoefte het, kan Ilanza via haar Facebook-blad gekontak word.